b"\n_START_ARTICLE_\nPou de gla\xc3\xa7 de l'Estepar\n_START_SECTION_\nDescripci\xc3\xb3\n_START_PARAGRAPH_\nEl pou de gla\xc3\xa7 de l'Estepar es troba a la nord-oest del terme municipal, dins l'entorn del parc natural de Sant Lloren\xc3\xa7 del Munt i Serra de l'Obac. \xc3\x89s a prop del cam\xc3\xad ral que comunicava Manresa i Barcelona, proper al tram que unia la casa nova de l'Obac i la casa de la Barata, en una zona boscosa a la qual s'hi arriba a peu._NEWLINE_Es tracta d'un pou semisoterrat, aprofitant un desnivell del terreny i cobert amb una c\xc3\xbapula semicircular de pedra que t\xc3\xa9 tres obertures. La c\xc3\xbapula cobreix un forat de forma c\xc3\xb2nica de sis metres de profunditat amb les parets folrades de pedra i morter de cal\xc3\xa7. La c\xc3\xbapula \xc3\xa9s de pedra feta amb el m\xc3\xa8tode d'aproximaci\xc3\xb3 de filades. Exteriorment presenta un recobriment de terra i vegetaci\xc3\xb3 que proporciona un bon a\xc3\xafllament._NEWLINE_El pou presenta un fragment de paret sota la c\xc3\xbapula al costat est, a causa del desnivell m\xc3\xa9s pronunciat del terreny. A l'arrencada de la volta hi ha tres obertures -dues s\xc3\xb3n cobertes amb llinda i l'altra amb un arc de desc\xc3\xa0rrega- amb una reixa en una llinda apareix la data 1985, moment que el pou fou consolidat. Aquestes finestres servien per accedir a l'interior, tant per omplir com per buidar el pou amb un sistema de politges i corrioles._NEWLINE_Tipol\xc3\xb2gicament \xc3\xa9s un pou gaireb\xc3\xa9 igual al de l'\xc3\x92bac Vell, si b\xc3\xa9 \xc3\xa9s m\xc3\xa9s gran. L'estructura del pou est\xc3\xa0 ben conservada, malgrat que alguna zona est\xc3\xa0 for\xc3\xa7a tapada per la vegetaci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nAl parc natural de Sant Lloren\xc3\xa7 del Munt i l'Obac hi ha quatre pous de gla\xc3\xa7, tots situats a la serra de l'Obac: el de la Portella o l'Obac Vell, el de l'Estepar (tots dos a Vacarisses i constru\xc3\xafts per la fam\xc3\xadlia Ubach al segle XVIII), el del mas de la Mata a Mura reconvertit en cisterna, i el del Guinart a la serra Llarga (Terrassa)._NEWLINE_Aquest pou va ser constru\xc3\xaft l'any 1706 per Josep Ubach i Serra, sota la llic\xc3\xa8ncia de Josep Amat, senyor de Casetllbell i Vacarisses. Aquest pou ha rebut al llarg del temps diferents noms: pou de gla\xc3\xa7 de Dalt, pou de gla\xc3\xa7 de l'Estepar o del cam\xc3\xad de l'Estepar. La producci\xc3\xb3 d'aquest pou abastia fonamentalment Terrassa, i algunes vegades Manresa i Barcelona. Hi devia haver for\xc3\xa7a demanda de gla\xc3\xa7, ja que l'any 1760 el nou propietari del mas, Antoni Ubach, reb\xc3\xa9 llic\xc3\xa8ncia per construir un altre pou de gla\xc3\xa7, el de l'Obac vell o del cam\xc3\xad de la font de la Portella, m\xc3\xa9s a prop del mas._NEWLINE_La fam\xc3\xadlia Ubach era propiet\xc3\xa0ria dels masos Vell i Nou de l'Obac, els quals durant els segles XVII i XVIII van tenir un gran dinamisme amb el conreu de la vinya, la producci\xc3\xb3 de carb\xc3\xb3, el forn de vidre i els mateixos pous de gla\xc3\xa7."